टाइम8, आगस्त 20: बर’ थुनलाइनि फोथाराव  खन्थाइ रायथाइ आरो सुंद सल आरो सल’मा सोरजिनानै मैखोमै बिहोमा जगायबोनाय बाक्सा जिल्लानि सिमला गुरि रिभिनिउ बेंखनाव थानाय माइनाव गामिनि थागिबि आरो बासबारि गोजौ फरायसालिनि आजिरा मोन्नाय फोरोंगिरि, आसाम सरकारनि थुनलाइयारि बान्था मोनगिरि आरो प्रमद चन्द्र ब्रह्म बान्था मोनगिरि बर’नि मुंदांखा आगोमा थुनलाइगिरि गान्दु सिंनि लाइजाम गांसे सुंद सल’ जथाय बिजाब सुजुगिरि, मैहुर सल’मानि लिरगिरि धरनीधर औवारीआ बे बुहुमाव गैलिया। मिथिनो मोन्नाय बादिब्ला गोबाव समनिफ्रायनो देहायारि जेंनाजों नाख्रेब जाना दंमोन गेदेमा लिरगिरि बिथांआ। बृहस्पतिबार खालि मोनाबिलिनि 8:30 रिंगासो समाव गावनि उन्दुग्रा बिसिनानिफ्राय गोग्लैना अरायनि थाखाय बे बुहुमखौ नागार लांङो। गेदेमा थुनलाइगिरिनि रुंसारि जानायाव गासै बर’नि आफादफोरा गोथौ दुखु मोन्नाय फोरमायदों। थांनानै थानाय समाव बिथाङा मिरु बर’ थुनलाइ आफादनि लेङाइ आफादगिरि, बर रेबग्रा जुथुमनि आफादगिरि आरो मोनसे समनि बोखावजायै बरपेटा जिल्लानि आफादगिरि बिबान रुजुनना सुफुंख हायै बिहोमा मावबोदोंमोन। बिथांनि अबथिरायै रुंसारि जानायाव बर’ थुनलाइ आफादजों लोगोसे एबसु, आरो गुबुन गुबुन आफाद गौथुमफोरा गोथौयै दुखु मोन्नाय फोरमायदों आरो बिथांनि सोर्गोआरि जीउमाया सोर्गोआव आलो-गोजोन थानो जायगा मोनो बिनि थाखाय ईसोरनाव आरज गाबो।